Inaugurácia Petra Pellegriniho

Inaugurácia prezidenta Petra Pellegriniho sa uskutočnila v Bratislave v sobotu 15. júna 2024 okolo poludnia v rámci slávnostného zasadnutia Národnej rady Slovenskej republiky. Peter Pellegrini sa oficiálne stal prezidentom Slovenskej republiky zložením sľubu do rúk predsedu Ústavného súdu Slovenskej republiky Ivana Fiačana, čím nahradil dosluhujúcu prezidentku Zuzanu Čaputovú.

 Inaugurácia v Redute 
Slávnostná ceremónia bude prebiehať v Redute Slovenskej filharmónie, ktorá sa nachádza na námestí Eugena Suchoňa v Bratislave, hlavnom meste Slovenska. Slávnostne v nej zasadne Národná rada Slovenskej republiky a Peter Pellegrini v zmysle Ústavy Slovenskej republiky zloží sľub do rúk predsedu Ústavného súdu Slovenskej republiky Ivana Fiačana.

Sľub zvoleného prezidenta je stanovený Ústavou Slovenskej republiky (čl. 104 ods. 1) a znie:

Ústava ďalej hovorí, že odmietnutie sľubu alebo sľub s výhradou má za následok neplatnosť voľby prezidenta.

 Hostia 
Na inauguráciu sú pozývaní všetci bývalí prezidenti Slovenska aj neúspešní protikandidáti z prezidentských volieb. V Redute budú prítomní poslanci parlamentu, členovia vlády Roberta Fica a členovia diplomatického zboru, čo je spolu približne 450 hostí. Pozvaní sú aj takmer všetci veľvyslanci na Slovensku, okrem ruského veľvyslanca. Z osobných hostí Petra Pellegriniho sa zúčastní aj bývalý prezident Česka Miloš Zeman, aj bývalý český premiér Andrej Babiš. Rodinných príslušníkov prezidenta sa zúčastní „približne 20“.

Kvôli prebiehajúcemu zotavovaniu po atentáte sa inaugurácie nezúčastní predseda vlády Robert Fico. Účasť však neplánoval ani pred atentátom, pôvodne sa mal zúčastniť mierového summitu o Ukrajine konanom vo Švajčiarsku. Chýbať bude aj predseda parlamentu, ktorým bol do svojho zvolenia práve Pellegrini. Zastupovať ho bude podpredseda parlamentu a Pellegriniho bývalý stranícky kolega, Peter Žiga. Inaugurácie sa odmietli zúčastniť predstavitelia hnutia Slovensko (bývalé OĽANO). Neúčasť Igor Matovič odôvodnil pozvaním predstaviteľov Ruska: „Pozvanie zástupcov Ruska na svoju inauguráciu považujeme za výsmech novozvoleného prezidenta Petra Pellegriniho do očí pozostalým po desiatkach tisíc nevinných detí, žien a mužov zavraždených počas besnenia Putinových vrahov na Ukrajine. Je to arogantný prejav absolútnej ignorácie voči urtpeniu bezbranných obetí a prejav nerešpektovania územnej celistvosti Ukrajiny.“ Za Rusko by sa však nemal zúčastniť priamo veľvyslanec Igor Bratčikov, ale chargé d’affaires ruského veľvyslanectva. Ivan Korčok, Pellegriniho protikandidát v prezidentských voľbách, svoju účasť potvrdil.

 Po zložení sľubu 
Po ukončení slávnostnej schôdze bude nasledovať prehliadka jednotiek Ozbrojených síl SR na Hviezdoslavovom námestí a slávnostná bohoslužba slova Te Deum v Katedrála sv. Martina. Ekumenickú omšu bude celebrovať bratislavský arcibiskup Stanislav Zvolenský.

Zároveň na Tyršovom nábreží zaznejú slávnostné salvy.

Počas predošlých inaugurácii zvykli prezidenti a prezidentka prejsť sa ku katedrále pešo a cestou pozdraviť občanov a podávať im ruky. V reakcii na atentát na predsedu vlády Roberta Fica sa z bezpečnostných dôvodov táto časť programu nebude konať.

 Preberanie úradu a obed 
Peter Pellegrini potom prevezme od svojej predchodkyne Zuzany Čaputovej Grasalkovičov palác, po čom sa uskutoční prehliadka Čestnej stráže prezidenta SR.

Po prehliadke sa bude konať slávnostný obed, na ktorom bude prezident Peter Pellegrini hostiť 15 mladých ľudí a 15 seniorov. Pellegrini tak chce vyslať z Prezidentského paláca signál o potrebe vrátiť sa naspäť k medzigeneračnej solidarite a dialógu, keďže medzigeneračnú solidaritu považuje za základ fungovania spoločnosti. Pre TASR povedal, "Pokúsiť sa dostať do rozhovorov najmladšiu generáciu s tou najstaršou. Mladí prinášajú energiu, starší skúsenosť, treba mať k tomu rešpekt a počúvať sa."

 Pietne akty 
O 16:50 hod. prebehne pietny akt, pri ktorom prezident pokladie veniec k Pamätníku gen. M. R. Štefánika na Mohyle M. R. Štefánika. Mohyla sa nachádza v katastri obce Most pri Bratislave, bude to teda jediná mimo-bratislavská časť inaugurácie. Následne sa presunú k Pamätníku Brána Slobody v Devíne, kde tiež pokladie veniec.

 Slávnostná recepcia 
Na záver programu sa bude konať slávnostná recepcia na Bratislavskom hrade, kde od 20. hodiny bude prezident hostiť významných hostí aj zo zahraničia.

 Mediálne sprostredkovanie 
Priamy televízny prenos z inaugurácie prezidenta bude sprostredkovať Rozhlas a televízia Slovenska a TV Markíza.

 Rozhlas a televízia Slovenska 
Celý priebeh inaugurácie bude vysielať verejnoprávna RTVS. Živé vysielanie inaugurácie začne súčasne na Jednotke a RTVS :24 o 10:45 hod. z Mlynskej doliny s moderátorkou Barborou Bodákovou a ústavným právnikom Radoslavom Procházkom, odborníkom na protokol Romanom Rothom a hovorcom Ozbrojených síl SR Štefanom Zemanovičom. RTVS bude mať aj externé štúdio na nábreží Dunaja a pred Prezidentským palácom. Po inaugurácii okolo 13:10 hod. spraví moderátor RTVS Ľubomír Bajaník rozhovor s novovymenovaným prezidentom Petrom Pellegrinim. Živé vysielanie potrvá do približne 15:30 hod., po ktorom bude pokračovať mimoriadne štúdio.

Inauguráciu bude vysielať aj Rádio Slovensko, Rádio Regina a Rádio FM. V spravodajskej relácii Rádiožurnál  prinesú moderátori profil Petra Pellegriniho, jeho právomoci ako hlavy štátu a zároveň zhodnotia mandát končiacej prezidentky Zuzany Čaputovej.

Na druhý deň, 16. júna, bude Peter Pellegrini hosťom relácie O 5 minút 12.

 Televízia Markíza 
Televízia Markíza bude naživo od 11. hodiny vysielať špeciálnu reláciu PREZIDENT 2024: Inaugurácia, ktorú budú moderovať Ivana Zuzelková a Dominik Matulaj z externého štúdia v centre Bratislavy. Približne tri hodiny trvajúcu reláciu navštívia hostia odborníčka na diplomatický protokol a etiketu Katarína Strýčková a politológa Jozef Lenča.

 Dopravné obmedzenia 
Pre zabezpečenie plynulého konania inaugurácie prezidenta budú v rámci hlavného mesta dopravné obmedzenia. V okolí Reduty, kde sa začne celá ceremónia, bude úplne vylúčená premávka vrátane električiek z ulíc Jesenského ulica, Mostová ulica, Námestie Ľ. Štúra a Rázusovo nábrežie, v čase od 07:00 do približne 13:30. Na Staromestskej ulici bude v čase približne od 12:30 do 15:30 obojsmerne uzavretá premávka od Mosta SNP po Hodžovo námestie. Čiastočne obmedzená bude doprava aj na diaľničnom obchvate Bratislavy medzi Letiskom M. R. Štefánika a križovatkou diaľnice D2/D4 od 16:30 do 18:00.

 Referencie 

 Pozri aj 
 Inaugurácia Zuzany Čaputovej
 Inaugurácia Andreja Kisku
 Voľba prezidenta Slovenskej republiky v roku 2024

Pellegrini, Peter, 2024
Kategória:2024 na Slovensku
Kategória:Peter Pellegrini